Storkepar observeret ved Udholm nær Brovst

Igår blev storken set i Rudbøl ved Tønder og idag blev den sjældne fugl så set i Nordjylland. Flemming Larsen fra Brovst var på køretur i Sandmosen, da han pludseligt så et storkepar hvile på markerne ved Udholm. - Vi var nogle stykker der så storkene som fløj efter få minutter, siger Flemming Larsen til TV2/Nord, men ærgrer sig over, at han ikke fik taget et foto til at dokumentere opdagelsen. - Der var en fyr i en Nissan som nåede at tage et billede før de fløj siger han. Den hvide stork er hovedsageligt udbredt i det østlige Europa, Spanien, Portugal og det nordligste Marokko samt i Grækenland og Tyrkiet. I Danmark ynglede storken tidligere på bygninger i nærheden af ådale, enge- og vådområder eller marskenge. I de senere årtier har storken hovedsageligt været at finde i det sydlige Jylland. Den hvide stork er en af de danske fugle, som er gået mest tilbage gennem de seneste par hundrede år. Fra at være en ganske almindelig fugl med en samlet bestand på 10.000 par i starten af 1800-tallet, så er antallet af storke gennem 1900-tallet reduceret voldsomt.